和答吳充學士見寄長韵
作者：宋庠
朝代：宋

paragraphs: 多士秀王國，珍羣鶩天衢。
其間延陵季，煜煜承華跗。
盛藻班蔡流，芳年終賈徒。
籤芸擁石室，札綈紛鴻都。
刊僞富清暇，壯思彌天隅。
投我塵外什，粲然風義俱。
幽襟恣申詠，不覺頹陽烏。
渴吻潄仙液，饑腸涵道腴。
衰翁牽夙尚，騷雅嘗馳驅。
疲足道雖頓，流波心未渝。
過門輒大嚼，臨博猶狂呼。
詎云獲真賞，聊復愜所娛。
矧繄絕唱贈，無脛來明珠。
報之乏瓊玖，寶玩徒區區。